User:ရဲရင့်ကျေ်

ရဲရင့်ကျော် သည် မန္တလေးတိုင်း ၊ မန္တလေးမြို့ တွင် မွေးဖွားခဲ့ပါသည်။ မွေးနေ့မှာ ၄ရက် ၊ စက်တင်ဘာလ ၊ ၁၉၇၂ ခု ဖြစ်သည်။

နိုင်ငံရေးလှုပ်ရှားမှု

၁၉၈၈ ခုနှစ် (၈-၈-၈၈) အရေးတော်ပုံ ကာလအတွင်း အခြေခံပညာကျောင်းသားအရွယ် တွင် မန္တလေး သကျသီဟဘုရားဝင်း အတွင်း သပိတ်စခန်းဖွင့်ထားသော အမာခံ ကျောင်းသားသမဂ္ဂတပ်ဦး ၌ ပါဝင် လှုပ်ရှားခဲ့သည်။ ထို့နောက် (၁၈-၉-၁၉၈၈)နေ့တွင် စစ်တပ်က အာဏာသိမ်းခဲ့သည်။ ၁၉၈၉ခုနှစ် ကျောင်းများ ပြန်လည် ဖွင့်လှစ်ချိန် တွင် မန္တလေးမြို့ ၊ အမှတ်(၁၃) အခြေခံပညာ အထက်တန်းကျောင်း တွင် ကျောင်းသားသမဂ္ဂ ကို ဖွဲ့စည်းခဲ့ရာ  ဒုဥက္ကဌ (၁၉၈၉) ၊ ဥက္ကဌ (၁၉၉၀) တာဝန်များ ထမ်းဆောင်ခဲ့သည် ။

၁၉၉၀ ခုနှစ်တွင် မန္တလေးခရိုင်ကျောင်းသားများ သမဂ္ဂ(အခြေခံပညာ) တွင် အထွေထွေ အတွင်းရေးမှူး အဖြစ် လည်းကောင်း ၊ ၁၉၉၀ ခုနှစ် တွင် ဗမာနိုင်ငံလုံးဆိုင်ရာ ကျောင်းသားသမဂ္ဂများ အဖွဲ့ချုပ် (အထက်ဗမာပြည်)  ဗဟိုကော်မတီဝင် အဖြစ် လည်းကောင်း တာဝန်များ ထမ်းဆောင် လှုပ်ရှားခဲ့ ပါသည်။ ၁၉၉၁ ခုနှစ် မတ်လ (၂၆) ရက်နေ့ ၊ ည(၈)နာရီခန့်အချိန် တွင် အမှတ်(၁)စစ်ထောက်လှမ်း‌ရေး အဖွဲ့ဝင်များ၏ ဖမ်းဆီးခြင်းကို ခံခဲ့ရပြီး ၊ ၁၉၉၁ ခုနှစ် ၊ မေလ(၃၀) ရက်နေ့တွင် ဗိုလ်မှူးကြီးလှမြင့် ဥက္ကဌအဖြစ် ဆောင်ရွက်သော စစ်ခုံရုံး(၁)မှ အရေးပေါ် စီမံမှု အက်ဥပ‌ဒေ ပုဒ်မ(၅)ည ဖြင့် ထောင်ဒါဏ်(၃)နှစ် ချမှတ်ခြင်း ခံရသည် ၊ လျှော့ရက်ဖြင့် ၁၉၉၂ ခု ဒီဇင်ဘာလ (၃၀) ရက်တွင် လွတ်မြောက်ခဲ့သည်။

၁၉၉၆ ခုနှစ် ကျောင်းသားလှုပ်ရှားမှု ဖြစ်ပွားခဲ့ရာ အမှတ်(၁၆) စစ်ထောက်လှမ်းရေးတပ် ၏ ယာယီ ဖမ်းဆီး ထိမ်းသိမ်းခြင်းကို ခံခဲ့ရပြီး စစ်ကြောရေး ကာလအပြီး ပြန်လွတ်မြောက်ခဲ့ပါသည်။ ၂၀၀၇ ခုနှစ် ရွှေဝါရောင် လှုပ်ရှားမှု အရေးတော်ပုံတွင် ခေါ်ယူ သတိပေးခံခဲ့ရသော်လည်း ဖမ်းဆီးခြင်း မခံခဲ့ရပါ။ ၂၀၀၈ ခုနှစ် နာဂစ်ဒါဏ် ခံနေရသော တိုင်းပြည်အပေါ် မထောက်ရှုပဲ ဇွတ်အတင်း ကျင်းပခဲ့သော နိုင်ငံတော် ဖွဲ့စည်းပုံ အခြေခံဥပ‌ဒေ (၂၀၀၈) ဆန္ဒခံယူပွဲ အား ဆန့်ကျင်ရေး လှုပ်ရှားမှုတွင် ပါဝင်ခဲ့ပြီး ကန့်ကွက်လှုပ်ရှားခဲ့ကြသည်။ ၂၀၁၀ ရွေးကောက်ပွဲ ကျင်းပရာတွင်လည်း သပိတ်မှောက် မဲမပေးရေး လှုပ်ရှားမှုများ ပြုလုပ်ခဲ့ကြသည်။

၂၀၁၀ ခုနှစ်တွင် သမ္မတ ဦးသိန်းစိန် အစိုးရ ပေါ်ပေါက်လာပြီးနောက် မန္တလေးနိုင်ငံရေး အစုအဖွဲ့များနှင့် အတူ စုဖွဲ့ပါဝင်ကြပြီး လူမှုအကျိုးပြု လုပ်ငန်းများ စတင် ဆောင်ရွက်ခဲ့သည်။ ထို့နောက် (ကလေးချစ်သူများကွန်ရက်) တွင် ပါဝင်၍ ကချင်ပြည်နယ်ရှိ စစ်ဘေး ဒုက္ခသည် စခန်းများသို့ ကူညီရေး ထောက်ပံ့ရေး လုပ်ငန်းများ ပထမ အကြိမ် သွားရောက်ခဲ့သည်။ မန္တလေးမြို့ရှိ သဘာဝပတ်ဝန်းကျင် ထိမ်းသိမ်းလုပ်ငန်းများ ဆောင်ရွက်လျက်ရှိသော (စိမ်းရောင်စိုအဖွဲ့) တွင်လည်း ပါဝင်ခဲ့ပြီး အပတ်စဉ် သစ်ပင်စိုက်ပျိုးခြင်းများ ဆောင်ရွက်ခဲ့သည် ။ (စိမ်းရောင်စိုအဖွဲ့) နှင့်အတူ ကချင် ပြည်နယ် စစ်ဘေးဒုက္ခသည်များ ကူညီထောက်ပံ့ရေး ခရီးစဉ် အဖြစ် ဒုတိယအကြိမ် သွားရောက် ဆောင်ရွက်ခဲ့သည်။ (ငြိမ်းချမ်းရေးနေ့သစ်များ) အမည်ဖြင့် မိတ်ဆွေ လေးဦး တိုင်ပင်၍ ကချင်ပြည်နယ် ရှိ စစ်ဘေးဒုက္ခသည်စခန်းများသို့ ကူညီထောက်ပံ့ရေးခရီးစဉ်ကို တတိယအကြိမ် အဖြစ် ဆောင်ရွက်ခဲ့သည်။

၂၀၁၂ ခုနှစ်တွင် ဗကသ ကျောင်းသားဟောင်းများ စုစည်းလျက် ၊ လက်ရှိ တက္ကသိုလ်ကျောင်းများတွင် ကျောင်းသားသမဂ္ဂများ ပြန်လည် ဖွဲ့စည်းနိုင်ရေး အတွက် (၁-၂-၂၀၁၂) နေ့တွင် ဗမာနိုင်ငံလုံးဆိုင်ရာ ကျောင်းသားသမဂ္ဂများ အဖွဲ့ချုပ် (အထက်ဗမာပြည် ) တရားဝင် ဖြစ်ထွန်းပေါ်ပေါက်ရေးကော်မတီ ကို စတင်ဖွဲ့စည်းခဲ့ပြီး ၊ ပြန်ကြားရေးတာဝန်ခံ အဖြစ် ဆောင်ရွက်ခဲ့သည်။ ထို့နောက် အထက်ဗမာပြည် (မန္တလေး) နှင့် အောက်ဗမာပြည် (ရန်ကုန်) ရှိ စည်းရုံးရေး ကော်မတီ နှစ်ရပ် ကို ပေါင်းစည်းလျက် ဗမာနိုင်ငံလုံးဆိုင်ရာ ကျောင်းသားသမဂ္ဂများ အဖွဲ့ချုပ် ၊ ဗဟိုလုပ်ငန်းကော်မတီ ( ABFSU – CWC ) ကို ဖွဲ့စည်းခဲ့ပြီး ၊ ပြန်ကြားရေး တာဝန်ခံ နှင့် ဗကသများအဖွဲ့ချုပ် ၏ ပြောရေးဆိုခွင့် ရှိသူအဖြစ် ( ၂၈-၁၁-၂၀၁၆)နေ့ အထိ တာဝန်ထမ်းဆောင်ခဲ့သည်။

ဗမာနိုင်ငံလုံးဆိုင်ရာ ကျောင်းသားသမဂ္ဂများ အဖွဲ့ချုပ် ၊ ဗဟိုလုပ်ငန်းကော်မတီတွင် တာဝန်ထမ်းဆောင်စဉ်ကာလအတွင်း ခရိုင်သမဂ္ဂများ နှင့်အတူ ရေဘေး ၊ မီးဘေး စသည့် လူမှုကယ်ဆယ်ကူညီရေးများ အခါအားလျော်စွာ ဆောင်ရွက်ခဲ့ပြီး ၊ ၂၀၁၂ ခုနှစ်မှ စတင်၍ စစ်ကိုင်းတိုင်း မုံရွာမြို့အနောက်ဘက်ရှိ ဆားလင်းကြီးဒေသတွင် လက်ပတောင်းတောင် ကြေးနီစီမံကိန်းကြောင့် နစ်နာနေရသော လယ်သမားများ ဒေသခံများ၏ ဆန့်ကျင်လှုပ်ရှားမှုများ ၊ ပဲခူးတိုင်း သဲကုန်းမြို့နယ်အတွင်းရှိ လယ်မြေသိမ်းခံရသော အောင်ကုန်းရွာ သို့ လယ်ယာမြေ ပြန်လည်ရရှိရေး လှုပ်ရှားများ ၊ မြစ်ဆုံရေကာတာ စီမံကိန်း ကန့်ကွက် လှုပ်ရှားမှုများ နှင့် အတူ အလုပ်သမား၊ လယ်သမား ၊ ကျောင်းသား အရေးများတွင် ဗကသများအဖွဲ့ချုပ်နှင့် အတူ ပါဝင်ဆောင်ရွက်ခဲ့သည်။ ၂၀၁၄ ခုနှစ်တွင် ဦးသိန်းစိန် အစိုးရမှ အဓမ္မပြဌာန်းရန် ကြိုးစားလာသော အမျိုးသားပညာရေးဥပဒေ ကို ဆန့်ကျင်ကန့်ကွက်နိုင်ရန် အတွက် နိုင်ငံလုံးဆိုင်ရာ ကျောင်းသားထု အရေးအပေါ် အစည်းအဝေးကြီးတရပ် ကျင်းပခဲ့ပြီး ၊ ထိုအစည်းအဝေး ဖြစ်ပေါ်လာစေရန် ဆောင်ရွက်ကြသော လုပ်ငန်း ကော်မတီ အဖွဲ့ဝင် (၂၀)ဦးတွင် ဦးဆောင်သူတဦးအဖြစ် ဆောင်ရွက်ခဲ့သည်။ ထို အစည်းအဝေး ၏ အကျိုးဆက်အဖြစ် အမျိုးသားပညာရေးဥပဒေ အား ဆန့်ကျင် ကန့်ကွက်သော လှုပ်ရှားမှုများ ဆောင်ရွက်ကြသည့် အတွက် မုံရွာမြို့ နှင့် ‌ပြည်မြို့ တို့တွင် ပုဒ်မ၁၈ / ၁၉ များ ဖြင့် တရားစွဲဆိုခံရပြီး ဝရမ်းပြေးအဖြစ် ကြေညာခံရသည်။ ထို့နောက် ရက်(၆၀) ကြာသောအခါ မြန်မာနိုင်ငံ၏ ကျောင်းသားသမိုင်းတွင် စတုတ္ထကျောင်းသားသပိတ် အဖြစ် ပေါ်ထွက်လာခဲ့သော ၊ မန္တလေး မှ ရန်ကုန် သို့ ဦးတည် ချီတက်ကြသော ( ဒီမိုကရေစီပညာရေး သပိတ်စစ်ကြောင်း ) ပင်မ တွင် သတင်းနှင့်ပြန်ကြားရေး တာဝန်ခံ ၊ ပြောရေးဆိုခွင့်ရှိသူ နှင့် စစ်ကြောင်းအတွင်း စီမံခန့်ခွဲရသူ အဖြစ် တာဝန်ထမ်းဆောင်ခဲ့သည်။

မန္တလေး မှ ချီတက်လာသော ထို သပိတ်စစ်ကြောင်း ကို ၂၀၁၅ ခုနှစ် မတ်လ(၁၀)ရက်နေ့ တွင် လက်ပံတန်းမြို့ ၊ ကျွန်းကလေး လမ်းဆုံ၌ ရဲအင်အား(၇၀၀)ကျော်ဖြင့် ပိတ်စို့လျက် ရက်စက်ကြမ်းတမ်းစွာ ဖြိုခွဲခဲ့ရာ ၊ ကျောင်းသား ပြည်သူ အများအပြား ကို ရိုက်နှက်ဖမ်းဆီးခဲ့သည်။ ရဲရင့်ကျေ် မှာ ထိခိုက် ဒါဏ်ရာဖြင့် လက်ပံတန်းဆေးရုံသို့ ရောက်ရှိခဲ့ပြီး ဒေသခံပြည်သူများ၏ ကူညီ ကယ်ထုတ်ပေးမှုကြောင့် ဆေးရုံမှ ထွက်ပြေး လွတ်မြောက်ခဲ့သည်။ ကျောင်းသားသပိတ် တွင် ပါဝင်မှုကြောင့် တရားစွဲဆိုခံခဲ့ရပြီး လွတ်မြောက်နေသည့်အတွက် ဝရမ်းပြေးအဖြစ် ကြေညာခံရသည်။ ဝရမ်းပြေးဘဝ ကာလ အချိန် အတွင်းတွင်လည်း ရှမ်းပြည်နယ်၊ ဝမ်ပဒေသရှိ စစ်ဘေး ဒုက္ခသည်များ အား ဗကသများ အဖွဲ့ချုပ် အဖွဲ့ဝင်များ နှင့် အတူ ကူညီ ထောက်ပံ့ရေးများလည်း ဆောင်ရွက်ရန် သွားရောက်ခဲ့သည်။

ထို့အတူ စတုတ္ထကျောင်းသားသပိတ် နေ့စွဲစဉ် ဓာတ်ပုံမှတ်တမ်း စာအုပ်ကို ဖြိုခွဲ ခံရခြင်း တနှစ်ပြည့် အမှီ ပြုစုလျက် အချိန်မီ ထုတ်ဝေဖြန့်ချိနိုင်ခဲ့သည်။

၂၀၁၈ ခုနှစ်တွင် ကချင်ပြည်နယ် ၊ ရှမ်းပြည်နယ် များတွင် စစ်ပွဲများ တကျော့ပြန် ဖြစ်လာသည့်အတွက် ငြိမ်းချမ်းရေး နှင့် စစ်ပွဲများ ရပ်တန့်ပေးရေး ဆန္ဒထုတ်ဖော်မှုကို မန္တလေးမြို့တွင် ဆောင်ရွက်ခဲ့သည့် အတွက် ပုဒ်မ(၁၉)ဖြင့် ထပ်မံ တရားစွဲဆိုခံခဲ့ရပြီး ၊ ထိုအမှုဖြင့် ၂၀၁၉ ခု နိုဝင်ဘာလ (၁၈)ရက်တွင် ထပ်မံဖမ်းဆီးခံရပြီး ၊ မန္တလေးမြို့ အောင်မြေသာစံမြို့နယ်တရားရုံးမှ ထောင်ဒါဏ် (၃)လ ချမှတ်ခံခဲ့ရပြီး ၊ ၂၀၂၀ ခု ဖေဖော်ဝါရီလ(၁၃)ရက်နေ့တွင် ပြန်လည် လွတ်မြောက်ခဲ့သည်။